**Terje Larsen** (født 22. august 1958 i Sandviken, død 10. mai 2018 i Vestre Toten), kjent som "**Vandreren**", var en norsk straffedømt serieinnbruddstyv.

Larsen ble dømt 15 ganger for i underkant av 800 innbrudd, men han var mistenkt for å stå bak flere tusen. Han har derfor fått en særskilt plass i norsk kriminalhistorie. Siden begynnelsen av 1980-tallet vandret Larsen over hele Norge og brøt seg inn og vandaliserte hundrevis av hytter og fjellstuer. Ofte tilbragte han flere netter på hvert sted i han brøt seg inn, samtidig som han klarte å unngå politiet som jaktet på han. Som følge av sin kriminelle aktivitet ble Larsen karakterisert som en av Norges mest beryktede kriminelle.

Tidlig liv
----------

Larsen ble født 22. august 1958 i en sigøynerfamilie i Sandviken i Bergen og hadde fire søsken. Gamle bekjente beskrev familien som veldig interessert i friluftsaktiviteter, og at de brukte mye tid utendørs. Barna lærte tidlig å overleve i fjellet. De kunne jakte, fiske, og lage "alt mulig med hendene sine." Barna lærte også å ferdes og overleve i skogen.

I tillegg til utendørsaktiviteter hadde Larsen en stor lidenskap for fotball, og det var forventet at han skulle bli profesjonell fotballspiller. Han spilte som ving hos IL Sandviken. Etter skolen dro han til København og sluttet seg til den danske klubben Fremad Amager, men etter kort tid falt han ut av laget og begynte å leve på gata.

Kriminelle liv
--------------

Etter hjemkomsten til Bergen fra København på slutten av 1970-tallet var han både hjemløs og arbeidsløs. Han begynte raskt å bryte inn i flere hytter, og han fikk sin første dom i 1979. Han fortsatte med innbrudd i området rundt Bergen, før han flyttet til Voss og Hardanger. Her raidet han området og hadde store deponier med stjålne varer. 20. juli 1989 forlot han Bergen med sin fetter og venn Svend Dahle og flyttet til Østlandet. Ett år senere, den 3. august 1990, brøt de to seg inn i en hytte i Tolga i Østerdalen. Begge var overstadig beruset etter å ha drukket opp alkoholen de fant i hytten og de begynte å sloss. Larsen forlot hytta, og da han kom tilbake fant han hytta brent ned og Dahle lå død inne i den. Larsen ble siktet og dømt for uaktsomt drap, men ble senere løslatt på prøve.

Etter å ha mottatt tretten dommer gjennom 1990-tallet for over 450 innbrudd, ble han arrestert på nytt i oktober 2000, og siktet for 221 nye innbruddstilfeller, og han ble senere dømt til tre år i fengsel. Ett år senere, i slutten av april 2001, rømte han fra fengselet mens han var på midlertidig prøveløslatelse. Etter at han rømte til skogs satte han igang med en massiv innbruddsbølge. I løpet av de neste fire månedene brøt Larsen seg inn i 60 hytter i Ringsaker, og over 50 hytter i Stor-Elvdal, 25 hytter i Alvdal og Folldal, samt over 30 hytter rundt Dovre. I midten av august hadde søket etter Larsen blitt til en omfattende menneskejakt som involverte politiet, jegere, hytteeiere og lokale frivillige. Jakten innebar søk gjennom skog og villmark, samt 24-timers patruljering av populære turområder for å lete etter spor av den beryktede «Vandreren».

Den 19. august, etter at politiet hadde mottatt dusinvis av anmeldelser av hytteinnbrudd, begynte politiet å plotte Larsens reiseruter inn på kartet. Politiets analytikere leste terrenget og beregnet hva som sannsynligvis ville være Larsens neste trinn. Deretter organiserte de seg slik at politiet kunne være ett skritt foran Larsens reiserute. Planen fungerte, og politiet klarte å spore opp Larsen når han vandret på den fjellrike grensen mellom Lom og Skjåk. Han ble satt i håndjern og eskortert under streng bevoktning et par kilometer gjennom bratt og vanskelig terreng til nærmeste vei, før han ble transportert tilbake til fengselet i Hønefoss. Den 23. august 2005 var Larsen igjen ute på prøve, men nok en gang forsvant han inn i skogen. Nesten umiddelbart etter dette ble politiet nedrent av anmeldelser om innbrudd i hytter og fjellstuer i hele Buskerud fylke. Etter at politiet hadde mottatt et tips pågrep de Larsen den 10. oktober 2005. Han tilsto å ha brutt seg inn i 70 hytter i Sigdal, Modum, Øvre Eiker og Ringerike. Han ble dømt til ytterligere 2 år og 6 måneders fengsel i februar 2006.

Larsen ble senere fengslet i Ringerike Fengsel. I 2007 ble han brutalt overfalt av en annen medfange etter en krangel, noe som førte til at han fikk en hjerneblødning som krevde livreddende kirurgi.

Pause og veien tilbake til kriminalitet
---------------------------------------

Etter å ha blitt løslatt fra fengselet litt etter 2008, tilbragte Larsen litt tid på et psykiatrisk sykehus hvor han ble behandlet for angst og depresjon. Larsen tilbrakte mange år ute av det offentlige søkelyset uten å begå straffbare handlinger. Den 23. juli 2013 ankom en familie sin hytte på Geilo. Mens de var i ferd med å innse at noen hadde brutt seg inn, kom Larsen ut fra ett av soverommene i hytten, presenterte seg selv, gikk ut av hytten og forsvant etter hvert inn i skogen. Den 31. juli samme år ble han arrestert utenfor Geilo, og senere tilsto han ytterligere syv innbrudd.

Død
---

10. mai 2018 døde Larsen etter et hytteinnbrudd ved en hytte vest for Gjøvik. Det var et ektepar på tur som fant Terje Larsen alvorlig skadd ved en hytte i Korperuddalen på Reinsvoll i Vestre Toten kommune. Ekteparet startet førstehjelp på den skadde mannen, og et legehelikopter kom etter hvert til stedet, men livet sto ikke til å redde. Larsen ble erklært død av en lege på stedet. Larsen pådro seg trolig skader etter å ha knust et vindu på hytta i forsøket på å bryte seg inn.

Modus operandi
--------------

Larsen ble dømt 15 ganger for å ha begått i underkant av 800 separate innbrudd. Han var mistenkt for å ha gjennomført flere tusen. Mistanken om dette skyldtes at hans modus operandi var uendret i alle årene han var virksom. Når han hadde brutt seg inn i en tom hytte eller fjellstue pleide han å bo der noen netter, drikke all alkohol han kunne finne, samt spise all tilgjengelig mat. Larsen var alkoholiker, og tidligere narkotikaavhengig.

Eierne har også beskrevet at hyttene han brøt seg inn i ofte var dekket av oppkast og urin, og som regel etterlot han avføring på stuegulvet. Han stjal også vanligvis utstyr som soveposer og klær, som han trengte for å vandre videre i villmarken.

I media
-------

I 2019 publiserte VG en podkastserie i fire episoder basert på 32 timers opptak av samtaler med «Vandreren».

Referanser
----------

1. ↑   VG, verkets språk bokmål, www.vg.no, utgitt 15. mai 2018, besøkt 16. mai 2018[Hentet fra Wikidata]
2. ↑   Oppland Arbeiderblad, verkets språk bokmål, www.oa.no, utgitt 15. mai 2018, besøkt 16. mai 2018[Hentet fra Wikidata]
3. ↑  *Ringblad.no - "Vandreren" livstruende skadet* Publisert: 27.03.2007.
4. ↑  «De notoriske: Norges topp 10 kriminelle». *Natt og Dag* **(norsk)**. 22. november 2010. Besøkt 25. juli 2013.
5. 1 2 3  Østli, Kjetil. «Vandreren er i området!». Aftenposten.no. Besøkt 25. juli 2013.
6. ↑  Austejord, Kai. «Vandreren får tre års fengsel». *tv2.no* **(norsk)**. Besøkt 25. juli 2013. [*død lenke*]
7. ↑  Redaksjonen. «Vandreren mistenkes for 150 hytteinnbrudd». *Vg.no* **(norsk)**. Besøkt 26. juli 2013.
8. ↑  Larsen, Mads. «Vandreren overlistet i natt». *Dagbladet.no* **(norsk)**. Besøkt 26. juli 2013.
9. ↑  «"Vandreren" tatt igjen». *Ringblad.no* **(norsk)**. 10. oktober 2005. Arkivert fra originalen 22. februar 2014. Besøkt 26. juli 2013.  `|fornavn1=` mangler `|etternavn1=` i Authors list (hjelp)
10. 1 2  Andersen, Christian (26. februar 2006). «Vandreren fikk 2,5 års fengsel». *Ringblad.no* **(norsk)**. Besøkt 26. juli 2013.
11. ↑  Sæter, Kjetil (27. mars 2007). «Fortsatt kritisk for "Vandreren"» **(norsk)**. Arkivert fra originalen 21. februar 2014. Besøkt 26. juli 2013.
12. ↑  Jahren, Audun. «Tre år for "Vandreren"-vold». *Ringblad.no* **(norsk)**. Besøkt 26. juli 2013.
13. ↑  Skarvøy, Lars Joakim (23. juli 2013). «Politiet tror "Vandreren" har gjort nytt innbrudd». *Vg.no* **(norsk)**. Besøkt 26. juli 2013.
14. ↑  Hvidtsten, Ingrid (31. juli 2013). «"Vandreren" innrømmer flere hytteinnbrudd». *Vg.no* **(norsk)**. Besøkt 31. juli 2013.
15. ↑  *Tv2.no - "Politiet tror «Vandreren» døde etter hytteinnbrudd* Publisert: 16.05.2018.
16. ↑  Orø, Marit (9. mai 2005). «Frykter "Vandreren" står bak hytteinnbrudd». *Ringblad.no* **(norsk)**. Besøkt 26. juli 2013.
17. ↑  Wie Furunes, Eskil (14. april 2005). «De hadde 32 timer opptak med «Vandreren». Så døde han. Nå blir det podkast i VG». *Journalisten.no* **(norsk)**. Besøkt 14. april 2019.

|  |  |
| --- | --- |
| Oppslagsverk/autoritetsdata | BIBSYS **·** VIAF
 |